Romana Skrinjar Alauf: Mojih 282 kilometrov na Caminu je bilo 282 kilometrov hvaležnosti
(Izjava na tiskovni konferenci ob evropskem dnevu darovanja organov, Bled, 9. 10. 2026.  izjava je izvirna in ni lektorirana. )
Lepo pozdravljeni.
Danes sem tukaj kot človek, ki mu je bilo življenje podarjeno.
Pri 36 letih so mi diagnosticirali Wilsonovo bolezen. Gre za redko dedno bolezen, pri kateri se v telesu kopiči baker in lahko povzroči hude poškodbe jeter. Pri meni je bila bolezen odkrita zelo pozno. Moja jetra so bila tako poškodovana, da sem potrebovala presaditev. Od diagnoze do transplantacije so minili samo štirje meseci.
To je bilo obdobje, ko se je moje življenje v zelo kratkem času popolnoma spremenilo. Nenadoma nisem več razmišljala o tem, kaj bom počela čez nekaj mesecev ali let. Razmišljala sem predvsem o tem, ali bom sploh še imela prihodnost.
Potem pa je prišel klic. Našla so se jetra. In s tem klicem se je začelo moje drugo življenje.
Presaditev je uspela. Danes, deset let pozneje, lahko rečem, da sem dobila priložnost živeti življenje, za katerega takrat nisem vedela, ali ga bom sploh dočakala.
Živim. Delam. Potujem. Uživam s svojo družino. In predvsem – lahko delam načrte za prihodnost.
Ampak ob vsem tem se vedno znova vračam k eni misli. Nekje je družina v najtežjem trenutku svojega življenja sprejela odločitev, ki je meni omogočila življenje. Te družine ne poznam. Ne poznam imena svojega darovalca. Ne vem, kakšen človek je bil. Vem pa nekaj – brez njegovega daru danes mene ne bi bilo tukaj. Zato sem želela svojo desetletnico transplantacije obeležiti na poseben način.
Odpravila sem se na Camino. Iz Portugalske sem se podala proti Santiagu de Compostela in v 15 dneh prehodila 282 kilometrov. Zame to ni bil samo pohod. Ni šlo samo za kilometre, utrujene noge in bolečine.
Vsak dan sem imela v mislih svojega darovalca. Vsak korak je bil zanj. Na poti sem pustila tudi kamenček z napisom »Za darovalca«. To je bila moja tiha zahvala človeku, ki mi je omogočil, da danes lahko naredim vse te korake.
Camino me je na nek način naučil še nekaj pomembnega. Da življenja ne smemo jemati kot nekaj samoumevnega. Ko enkrat dobiš novo priložnost za življenje, začneš drugače gledati na vsakdan. Na jutra. Na družino. Na potovanja. Na čisto običajne stvari, ki jih prej mogoče sploh ne opaziš.
In zato danes tukaj ne govorim samo o sebi. Govorim o vseh ljudeh, ki čakajo na organ. O družinah darovalcev. In o ljudeh, ki se morajo v najtežjem trenutku svojega življenja odločiti za darovanje.
Zame darovanje organov ni samo medicinski postopek. Je odločitev, ki lahko nekomu podari prihodnost. Podari mu lahko še eno jutro. Še en objem. Še eno potovanje. Še en rojstni dan. Še en Camino. Jaz sem ena izmed teh ljudi. In zato bom za vedno hvaležna. Hvaležna svojemu darovalcu. Hvaležna njegovi družini.
Hvaležna zdravnikom in vsem, ki so me pripeljali do tega, da sem danes tukaj. In predvsem hvaležna za možnost, da lahko svoje drugo življenje živim polno.
Če lahko moja zgodba pomeni eno stvar, potem naj bo to sporočilo: Da nekomu ne podariš samo organa. Podariš mu možnost, da ponovno živi. In jaz sem dokaz, da se ta dar nadaljuje še leta in leta.
Mojih 282 kilometrov na Caminu je bilo 282 kilometrov hvaležnosti.
Hvala.

